Sergio Pérez

**Sergio Michel „Checo“ Pérez Mendoza** (* 26. január 1990, Guadalajara) je mexický automobilový pretekár, ktorý v súčasnosti jazdí za tím Cadillac F1. V roku 2023 sa stal vicemajstrom sveta Formule 1. Doposiaľ dosiahol 39-krát na pódiové umiestnenie vo Formule 1, vyhral šesť Veľkých cien a jedny šprintové preteky.

Sergio Pérez debutoval v roku 2011 za tím Sauber vo Formule 1 a na Veľkej cene Malajzie 2012 získal svoje prvé pódium, keď skončil na druhom mieste. V roku 2013 prestúpil do McLarenu. Po roku však z tímu odišiel do Force Indie, kde zostal až do sezóny 2020. Počas svojho pôsobenia v stredopolovom tíme získal niekoľko pódiových umiestnení a vypracoval si tak povesť jedného z najlepších jazdcov na štartovom rošte. Pérez napokon získal svoje prvé víťazstvo na Veľkej cene Sachiru 2020. V roku 2021 podpísal zmluvu s tímom Red Bull Racing. Za štyri roky u „červených býkov“ vyhral päť Veľkých cien, 29-krát stál na stupňoch víťazov, stal sa vicemajstrom sveta Formuly 1 a prispel k dvom titulom majstra sveta konštruktérov pre svoj tím. Po ročnej prestávke, ktorá nasledovala po jeho pôsobení v Red Bulle, sa Sergio Pérez vráti v roku 2026 do Formuly 1 za tím Cadillac F1.

## Osobný život
Sergio Pérez sa narodil v Guadalajare, druhom najväčšom meste Mexika, a je najmladším z troch detí Antonia Péreza Garibaya a Marilú Mendoza de Pérez. Jeho starší brat Antonio je bývalý pretekár a jeho otec tiež pretekal a staral sa o kariéru mexického pretekára Adriána Fernándeza. Keď mal Sergio 6 rokov, jeho otec a brat ho prvýkrát zobrali na motokárovú dráhu, čo v ňom vzbudilo vášeň pre motoristický šport.

Pérez je ženatý s Carolou Martínezovou a je otcom troch detí – dvoch synov (Sergio Jr. a Emilio) a dcéry (Carlota). 

V roku 2012 založil nadáciu *„Fundación Checo Pérez“*, s ktorou sa odvtedy angažuje v pomoci sirotám a deťom s rakovinou v rodnom Mexiku.

Je fanúšikom futbalového tímu Club América a od začiatku svojej kariéry ho podporuje mexická telekomunikačná spoločnosť Telmex. 

Spolu s ďalšími jazdcami Formule 1 účinkoval vo filme F1 z roku 2025 s Bradom Pittom v hlavnej úlohe.

## Kariéra
### Juniorské kategórie
Sergio Pérez sa zúčastnil rôzných juniorských motoršportových súťaží, ako napríklad série Skip Barber National Championship, nemeckej Formuly BMW alebo britskej Formuly 3, predtým ako vstúpil v roku 2008 do GP2 Asia Series a v roku 2009 do série GP2. Najväčším úspechom v tomto obdobý bol zisk majstrovského titulu v národnej triede britskej Formuly 3 z roku 2007.

V sezóne 2008/2009 jazdil Pérez za tím Campos v GP2 Asia Series. Vitali Petrov bol jeho tímový kolega. Mexický pretekár vyhral šprintové preteky na okruhoch Bahrain International Circuit a  Losail International Circuit. V celkovom poradí skončil Pérez s 26 bodmi na siedmom mieste; jeho tímový kolega Petrov docielil počas sezóni 28 bodov. 2009 vstúpil do hlavnej kategórie série GP2. Spolu so švajčiarskym pretekárom Edoardom Mortarom súťazil za tím Arden International. V hlavných pretekoch vo Valencii, kde skončil na treťom mieste, sa Pérez prvý krat umiestnil na stupňoch víťazov v sérii GP2 a v šprintových pretekoch na tom istom okruhu docielil s druhým miestom svoj najlepší výsledok v sezóne. V celkovom poradí obsadil s 22 bodmi dvanáste miesto.

2010 sa Pérez znovu zúčastnil ázijskej série GP2, kde obsadil v celkovom poradí 15. miesto. V hlavnej súťaži jazdil za stajňu Barwa Addax a vyhral preteky v Monaku, na Silverstone, na Hockenheimringu, v Spa-Francorchamps a v Abú Zabí. Stal sa vicemajstrom série GP2 za venezuelským pretekárom Pastorom Maldonadom a v novembri roku 2010 sa zúčasťnil za tím Sauber svojich prvých testovacých jázd vo Formule 1.

### Formula 1 (2011 – 2024, 2026)
#### Sauber (2011 – 2012)
;2011
náhľad|Sergio Pérez počas Veľkej ceny Malajzie 2011
V roku 2011 vstúpil Pérez do Formule 1, kde debutoval za tím Sauber. Navyše sa stal juniorom tímu Scuderia Ferrari. Svoje prvé preteky (Veľká cena Austrálie 2011) dokončil Sergio Pérez na siedmom mieste, ale on a jeho tímový kolega Kamui Kobajaši boli diskvalifikovaní kvôli ilegálnemu zadnému krídlu. Na Veľkej cene Španielska docielil ako deviaty svoj prvý bodovaný výsledok vo Formule 1. Počas kvalifikácie na Veľkú cenu Monaka ťažko havaroval. Kvôli tomu sa mexický pretekár nemohol zúčastniť pretekov v Monaku a v Kanade. Vo Veľkej Británii dosiahol na siedme miesto, čo bolo jeho najlepšie umiestnenie v sezóne. Celkovo obsadil 16. miesto so 14 bodmi.

;2012
2012 zostal Pérez u tímu Sauber. Na Veľkej cene Malajzie mal Sergio Pérez šancu na to, aby vyhral svoje prvé preteky vo Formule 1. Na konci pretekov ale prišiel o 2,3 sekundy za Fernandom Alonsom do ciela a skončil druhý. V Kanade dosiahol na ďalšie umiestnenie na stupňoch víťazov, keď skončil na treťom mieste. Na Veľkej cene Talianska znovu obsadil druhú priečku a v celkovom poradí sa zlepšil na desiate miesto.

#### McLaren  (2013)
náhľad|Sergio Pérez počas predsezónneho testovania v Barcelone
Kvôli dobrým výsledkom z minulého roku si tím McLaren vybral Sergia Péreza v roku 2013 ako náhradníka za Lewisa Hamiltona, ktorý opustil tím, aby sa stal nasledovníkom Michaela Schumachera u Mercedesu. Pérez sa stal u McLarenu tímovým kolegom Jensona Buttona. V Indii skončil Pérez na piatom mieste, čo bol jeho najlepší výsledok v tejto sezóne. Pérez sa umiestnil na jedenástom mieste v celkovom poradí a prehral interný súboj s Buttonom s 49 bodmi voči 73 bodom svojho tímového kolegu.

#### Force India/Racing Point (2014 – 2020)
;2014
V roku 2014 podpísal Pérez zmluvu u tímu Force India, kde sa stal tímovým kolegom Nica Hülkenberga. Pri zavedení permanentných štartovných čísiel si zvolil číslo 11. Na Veľkej cene Bahrajnu sa Pérez umiestnil na treťom mieste a tým pádom dosiahol na prvé pódiové umiestnenie u svojho nového tímu. Celkovo obsadil s 59 bodmi desiate miesto.

;2015
2015 skončil Pérez na deviatom mieste v celkovom poradí a docielil s tretím miestom na Veľkej cene Ruska aj jedno umiestnenie na stupňoch víťazov.

;2016
náhľad|Sergio Pérez počas kvalifikácie na Veľkú cenu Malajzie 2016
2016 sa Sergio Pérez umiestnil na Veľkej cene Monaka a na Veľkej cene Európy na tretej priečke. So 101 bodmi sa zlepšil na siedme miesto v celkovom poradí, čo bolo jeho do vtedy najlepším umiestnením.

;2017
2017 sa Esteban Ocon stal jeho novým tímovým kolegom u tímu Force India. Pérezovy sa podarilo zopakovať výkon z minulého roku a tak znovu skončil na siedmom mieste v celkovom poradí.

;2018
Ocon a Pérez zostali aj v roku 2018 u tímu Force India. V Azerbajdžáne Pérez dosiahol s treťou priečkou na umiestnenie na stupňoch víťazov. Počas letnej prestávky prevzal Racing Point štartovné miesto tímu Force India, preto že tím zbankrotoval. Na prvej Veľkej cene nového tímu v Belgicku obsadil Pérez piate miesto. Celkovo obsadil s 62 bodmi ôsme miesto.

;2019
2019 sa Lance Stroll, syn nového majiteľa Lawrenca Strolla, stal novým tímovým kolegom Sergia Péreza u Racing Pointu. Pérez obsadil desiate miesto v súťaži jazdcov.

;2020
náhľad|Sergio Pérez na predsezónnom testovaní v roku 2020
Aj v roku 2020 jazdili Pérez a Stroll za tím Racing Point. Kvôli tomu, že bol positívne testovaný na vírus SARS-CoV-2, sa Pérez nemohol zúčastniť  na Veľkej cene Veľkej Británie a na Veľkej cene 70. výročia Formuly 1 a bol zastúpený Nicom Hülkenbergom pri obidvoch podujatiach. Na Veľkej cene Portugalska sa Sergio Pérez prepadol po kolízii s Maxom Verstappenom v súboji o tretie miesto tesne po štarte až na poslednú pozíciu. Počas pretekov sa ale preprecoval späť na piate miesto, z ktorého štartoval. V závere pretekov ho však ešte predbehli Pierre Gasly a Carlos Sainz Jr. a tak skončil na siedmej priečke.

Po štarte z tretej pozície, svojho vtedajšieho karierného maxima, sa Sergio Pérez umiestnil na Veľkej cene Turecka prvýkrát za 8 rokov na druhom mieste. V Bahrajne musel Pérez tri kolá pred koncom odstúpiť z tretieho miesta kvôli defektu motora. O týždeň neskôr na skrátenej verzií trate vyhral Sergio Pérez svoje prvé preteky vo Formule 1, Veľkú cenu Sachiru. Po štarte z piateho miesta sa kvôli kolizií so Charlesom Leclercom prepadol až na posledné miesto. V priebehu pretekov sa ale dokázal prepracovať na tretiu pozíciu a po chybe Mercedesu pri boxovej zastávke obidvoch pilotov sa dostal na prvé miesto, ktoré už v závere pretekov obhájil. Tým pádom sa stal prvým mexickým pretekárom od Pedra Rodrigueza v roku 1970, ktorý dokázal vyhrať Veľkú cenu vo Formule 1. Navyše prekonal rekord za najviac štartov po prvú výhru na Veľkej cene; vyhral až na 190. pokus.

S 125 bodmi, čo bolo jeho vtedajšie kariérné maximum, sa v celkovom poradí umiestnil na štvrtom mieste, taktiež osobný rekord. Je to zároveň aj najlepší výsledok mexického pretekára v celkovom poradí v dejinách Formule 1.

#### Red Bull (2021 – 2024)
;2021
náhľad|Sergio Pérez počas Veľkej ceny Rakúska 2021
Po siedmých rokov u tímu Force India/Racing Point bol Sergio Pérez v sezóne 2021 nahradený Sebastianom Vettelom. Od roku 2021 jazdí mexický pretekár za tím Red Bull Racing, kde sa stal tímovým kolegom Maxa Verstappena. Na prvej Veľkej cene za svoj nový tím (Veľká cena Bahrajnu 2021) obsadil piate miesto potom ako musel štartovať z boxovej uličky kvôli technickým problémom v zavádzacom kole. Na Veľkú cenu Emilia Romagna sa kvalifikoval na druhom mieste, čo bola jeho do vtedy najlepšia štartovna pozícia. V pretekoch skončil na 11. mieste.

Na Veľkej cene Azerbajdžanu sa Pérez po štarte zo šiesteho miesta prepracoval v priebehu pretekov až na druhé miesto a po havárií vedúceho jazdca Maxa Verstappena získal svoje druhé víťazstvo vo Formule 1 a svoje prvé za svoj nový tím. Vo Francúzsku sa umiestnil na treťom mieste a tým pádom dosiahol na druhé pódiové umiestnenie v rade. Na Veľkej cene Rakúska sa súčasťnil 200. pretekov vo Formule 1; skončil na šiestom mieste. Na Veľkej cene Veľkej Británie zajazdil prvýkrát od Veľkej ceny Monaka 2017 najrýchlejšie kolo pretekov, ale skončil na 16 mieste a tým pádom nezaznamenal žiadne body. Ani v Maďarsku nebodoval potom ako vypadol z pretekov v dôsledku kolízie, ktorú spôsobil Valtteri Bottas a na ktorú doplatili aj Max Verstappen a Lando Norris.

27. augusta, v piatok pred Veľkou cenou Belgicka, oznámil tím Red Bull, že predĺžil zmluvu so Sergiom Pérezom o jeden rok. Na Veľkej cene Turecka skončil na treťom mieste a tým pádom sa umiestnil tretíkrát v sezóne na stupňoch víťazov. Tento výsledok zopakoval aj na Veľkej cene USA. V Mexiku skončil tretíkrát sa sebou na treťom mieste, čím sa stal prvým mexickým pretekárom, ktorý sa na domácej Veľkej cene umiestnil na pódiu. V brazílskom São Paule, kde skončil na štvrtom mieste, síce nedokončil preteky na stupňoch víťazov, ale zaznamenal prvýkrát v kariére dodatočný bod za zajazdenie najrýchlejšieho kola pretekov. Zo záverečnej Veľkej ceny sezóny, Veľkej ceny Abú Zabí, musel dve kolá pred koncom odstúpiť z tretieho miesta kvôli klesajúcemu tlaku oleja.

V celkovom poradí skončil so 190 bodmi na štvrtom mieste, zatiaľ čo sa jeho tímový kolega Max Verstappen stal majster sveta jazdcov.

;2022
[náhľad|Sergio Pérez na [Veľká cena Rakúska 2022|Veľkej cene Rakúska 2022]]
Max Verstappen a Sergio Pérez jazdili v roku 2022 opäť za Red Bull. Na úvodnom podujatí sezóny v Bahrajne musel v poslednom kole pretekov odstúpiť z tretieho miesta pre poruchu palivového čerpadla. V kvalifikácii na Veľkú cenu Saudskej Arábie dosiahol na Pole Position. Bola to pre neho na 215. pokus prvá Pole Position v kariére vo Formule 1, čím prekonal rekord v počte pretekov do dosiahnutia prvej Pole Position. Zároveň to bola prvá Pole Position mexického jazdca v histórii Formuly 1. V pretekoch skončil Pérez na štvrtom mieste. Na treťom podujatí sezóny, na Veľkej cene Austrálie, keď skončil na druhom mieste, sa Sergio Pérez prvýkrát v sezóne umiestnil na stupňoch víťazov. V talianskej Imole dokázal tento výsledok zopakovať: potom ako v prvom z troch tzv. šprintov v tejto sezóne skončil na treťom mieste, sa umiestnil v pretekoch za tímovým kolegom Maxom Verstappenom na druhej priečke. Tým pádom zaistil svojmu tímu prvé double  čiže umiestnenie na prvých dvoch miestach  od Veľkej ceny Malajzie 2016.

V nasledujúcich pretekoch v Miami a Barcelone skončil raz štvrtý a raz druhý, kým vyhral svoje prvé preteky sezóny na Veľkej cene Monaka, ktorá bola poznačená premenlivým počasím. Svojím tretím víťazstvom v GP prekonal Sergio Pérez počet víťazstiev Pedra Rodrígueza a sa tým pádom stal najúspešnejším mexickým pretekárom v histórii Formuly 1 v tejto kategórii. Následne oznámil tím Red Bull, že predĺžil zmluvu s Pérezom o dva roky do konca sezóny 2024. Na tento úspech dokázal naviazať v azerbajdžanskom Baku, keď skončil na druhom mieste. Vo Veľkej Británii pridal ďalšie umiestnenie na stupňoch víťazov, keď skončil druhý potom ako sa po kontakte na starte pretekov s následným poškodením auta prepadol až na poslednú priečku. V druhom šprinte sezóny v Rakúsku za zlepšil o osem miest z 13. na piate miesto, Veľkú cenu po kontakte s Georgeom Russellom v prvom kole ale nedokončil.

Po troch pretekoch bez pódiového umiestnenia sa Sergio Pérez vrátil na stupne víťazov druhým miestom na Veľkej cene Belgicka a na Veľkej cene Singapuru napokon dokázal zvíťaziť po druhýkrát v sezóne, keď sa hneď po štarte ujal vedenia, ktoré si udržal až do konca pretekov. Aj na Veľkej cene Japonska sa umiestnil na pódiu; skončil na druhom mieste. Na domácej pôde v Mexiku skončil ako aj v predchádzajúcom roku tretí. V záverečných pretekoch sezóny v Abú Zabí obsadil Sergio Pérez tretie miesto.

Celkovo skončil na treťom mieste v šampionáte jazdcov a so svojimi 305 bodmi prispel aj k prvému konštruktérskemu titulu tímu Red Bull od roku 2013.

;2023
Sezónu 2023 začal Sergio Pérez druhým miestom na Veľkej cene Bahrajnu. Nasledovalo prvé víťazstvo v sezóne v saudskoarabskej Džidde, po tom ako v kvalifikácii získal svoju druhú Pole Position kariéry. V Austrálii musel štartovať kvôli technickým problémom v kvalifikácii z boxovej uličky; v priebehu pretekov sa Pérez zlepšil na piate miesto a zajazdil najrýchlejšie kolo pretekov, ktoré je zároveň aj novým traťovým rekordom Albert Park Circuitu. Počas nasledujúceho pretekárskeho víkendu v Azerbajdžane vyhral Sergio Pérez nielen svoje prvé šprintové preteky kariéry, ale aj Veľkú cenu, čím sa stal prvým jazdcom Formuly 1, ktorý vyhral viac ako jedny preteky na mestskom okruhu Baku City Circuit. Na Veľkej cene Miami získal druhú Pole Position v sezóne a ďalšie druhé miesto.

Po sérii troch pretekov v rade, v ktorých sa nedostal na pódium, sa Pérez počas víkendu Veľkej ceny Rakúska dvakrát umiestnil v prvej trojke: najprv v šprinte, keď skončil druhý, a potom na Veľkej cene, kde sa z 15. miesta na štartovom rošte prebojoval až na tretie. V Maďarsku skončil opäť tretí, a na záver prvej časti sezóny v Belgicku sa umiestnil na druhom mieste.

Na Veľkej cene Holandska, prvých pretekoch po letnej prestávke, skončil Sergio Pérez štvrtý; do cieľa prišiel ako tretí, ale 5-sekundová penalizácia za prekročenie rýchlostného limitu v boxovej uličke ho odsunula na štvrté miesto. Následne obsadil druhé miesto na Veľkej cene Talianska. V Singapure sa stal jedenástym jazdcom, ktorý absolvoval svoju 250. Veľkú cenu Formuly 1. Na Veľkej cene Mexika Sergio Pérez odstúpil v prvom kole, keď sa na štarte snažil dostať do vedenia pretekov a sa pri tom zrazil so Charlesom Leclercom. V šprintových pretekoch na nasledujúcej Veľkej cene São Paula skončil Pérez tretí a tým pádom sa prvýkrát od Veľkej ceny Talianska umiestnil v prvej trojke; v hlavných pretekoch mu po tvrdom súboji s Fernandom Alonsom ušlo pódium o 0,053 sekundy.

Tretím miestom na Veľkej cene Las Vegas si zaistil titul vicemajstra sveta. V záverečných pretekoch sezóny v Abú Zabí Pérez štartoval z deviateho miesta a v priebehu pretekov predbehol niekoľkých jazdcov, vďaka čomu sa v záverečnej fáze pretekov nachádzal na treťom mieste. Pri pokuse predbehnúť Landa Norrisa na piatom mieste došlo k zrážke, za ktorú stewardi pretekov uznali Sergia Péreza vinným a za čo mu udelili 5-sekundovú časovú penalizáciu. Charles Leclerc mu v poslednom kole pretekov prenechal druhé miesto v nádeji, že Pérez najazdí dostatočný náskok na Georgea Russella, ktorý bol v tom čase na štvrtom mieste, aby ho zosadil z pódia a zabezpečil Ferrari tak druhé miesto v šampionáte konštruktérov. Nakoniec Pérezov náskok pred Russellom predstavoval 3,9 sekundy, čím sa prepadol za Leclerca a aj za britského pretekára.

V celkovom poradí získal Sergio Pérez 285 bodov a skončil na druhom mieste. Spolu s tímom Red Bull Racing zároveň druhýkrát za sebou získal titul majstra sveta konštruktérov.

;2024
2024 tvorili Pérez a Verstappen opäť jazdeckú zostavu tímu Red Bull Racing. Do sezóny odštartoval mexický pretekár dvoma druhými miestami na Veľkých cenách Bahrajnu a Saudskej Arábie. Následne obsadil piate miesto v Austrálii. Na ázijských podujatiach v Japonsku a v Číne získal Sergio Pérez tri umiestnenia na stupňoch víťazov: druhé miesto v Suzuke a dve tretie miesta v Šanghaji – v šprinte a vo Veľkej cene. Pokračoval tretím miestom v šprinte v Miami; vo Veľkej cene skončil po penalizácii Carlosa Sainza na štvrtej priečke. Na Veľkej cene Monaka vypadol po kolízii v prvom kole pretekov.

Pred Veľkou cenou Kanady oznámil Red Bull, že predĺžil Pérezovu zmluvu o dva roky do konca sezóny 2026. V samotných pretekoch však musel odstúpiť kvôli nehode na mokrej trati. Keďže Pérez na pokyn tímu prišiel do boxov s poškodeným vozidlom, aby nevyvolal safety car, ktorý by stál tímového kolegu Verstappena víťazstvo, dostal od stewardov na nasledujúcich pretekoch v Barcelone penalizáciu troch miest na štarte. Na Veľkých cenách Španielska a Rakúska skončil ôsmy respektíve siedmy. Pred letnou prestávkou pridal ďalšie dve siedme miesta v Maďarsku a v Belgicku, pričom na druhých menovaných pretekoch zaznamenal najrýchlejšie kolo pretekov a stanovil nový traťový rekord na okrohu Circuit de Spa-Francorchamps.

Na úvod druhej časti sezóny sa umiestnil na šiestom mieste na holandskom  Zandvoorte a na Veľkej cene Talianska, poslednom európskom podujatí, skončil ôsmy. Po niekoľkých náročných pretekoch pre tím Red Bull a najmä pre Sergia Péreza sa mexickému jazdcovi podarilo na Veľkej cene Azerbajdžanu vrátiť späť do vedúcej skupiny a byť rýchlejší ako jeho tímový kolega Max Verstappen; v kvalifikácii napokon prvýkrát od Miami ’23 porazil trojnásobného majstra sveta Verstappena. Počas celých pretekov tvoril vedúcu trojicu spolu s Charlesom Leclercom a Oscarom Piastrim. Súboje medzi týmito tromi jazdcami umožnili Carlosovi Sainzovi v záverečných fázach znížiť odstup od lídrov a v predposlednom kole predbehnúť Péreza. V snahe obhájiť svoju pozíciu však skrížil cestu Checovi, čo malo za následok kolíziu, ktorá oboch jazdcov vyradila z pretekov.

Siedme miesto na Veľkej cene USA bolo Pérezovým najlepším výsledkom v zostávajúcich pretekoch sezóny. V celkovom poradí skončil so 152 bodmi na 8. mieste, čo predstavuje jeho najhoršie umiestnenie od príchodu do Red Bullu. Napriek platnej zmluve do roku 2026 sa Red Bull s Pérezom dohodli na predčasnom ukončení spolupráce.

#### Cadillac F1 Team (2026)
26. augusta 2025 bolo oznámené, že sa Sergio Pérez po ročnej prestávke vráti do Formuly 1. Spolu s Valtterim Bottasom vytvorí jazdeckú dvojicu tímu Cadillac F1, ktorý v roku 2026 vstúpi do Formuly 1 ako jedenásty tím. Prvú Veľkú cenu po návrate v austrálskom Albert Parku dokončil na 16. mieste.

## Štatistika
### Celá kariéra

### Jednotlivé výsledky v GP2 Asia Series

### Jednotlivé výsledky v GP2

### Formula 1
#### Prehľad

#### Jednotlivé výsledky

#### Výsledky na jednotlivých pretekárskych okruhoch

**Poznámky:**
*  – Na vonkajšej variante pretekárskeho okruhu

## Referencie

## Iné projekty

Kategória:Mexickí piloti F1
Kategória:Mexickí automobiloví pretekári